Document ID: 31990D0063

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 12ης Φεβρουαρίου 1990
για την τέταρτη τροποποίηση της απόφασης 88/303/ΕΟΚ για την αναγνώριση ορισμένων τμημάτων του εδάφους της Κοινότητας ως επίσημα απαλλαγμένων από την πανώλη των χοίρων ή ως απαλλαγμένων από την πανώλη των χοίρων
(90/63/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 4β παράγραφος 1 στοιχείο γ),
την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπού κρέατος (3), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 13α παράγραφος 2,
την πρόταση της Επιτροπής,
Εκτιμώντας:
ότι με την απόφαση 88/303/ΕΟΚ (4), όπως τροποποιήθηκε τελευταία από την απόφαση 89/578/ΕΟΚ (5), ορισμένα τμήματα του εδάφους του Βελγίου, της Ομοσπονδιακής Δημοκρατίας της Γερμανίας, της Γαλλίας, της Ελλάδας, των Κάτω Χωρών και της Ισπανίας αναγνωρίσθηκαν ως επίσημα απαλλαγμένα από την πανώλη των χοίρων και ορισμένα τμήματα του Βελγίου, της Ομοσπονδιακής Δημοκρατίας της Γερμανίας, της Γαλλίας, της Ιταλίας και της Ελλάδας ως απαλλαγμένα από την πανώλη των χοίρων·
ότι, σε ένα τμήμα του εδάφους του Βελγίου, δεν έχει σημειωθεί κρούσμα πανώλης των χοίρων για διάστημα μεγαλύτερο του ενός έτους· ότι δεν έχει δοθεί άδεια για εμβολιασμό κατά της πανώλης των χοίρων τουλάχιστον για τους δώδεκα τελευταίους μήνες· ότι στις αντίστοιχες εκμεταλλεύσεις δεν υπάρχουν χοίροι που έχουν εμβολιαστεί κατά της πανώλης των χοίρων κατά τους δώδεκα τελευταίους μήνες· ότι, κατά συνέπεια, αυτό το τμήμα του εδάφους πληροί τις προϋποθέσεις που απαιτούνται για να αναγνωρισθεί ως επίσημα απαλλαγμένο από την πανώλη των χοίρων για τις ενδοκοινοτικές συναλλαγές·
ότι, στο πλαίσιο σχεδίου εξάλειψης της ασθένειας, η Επιτροπή, με την απόφαση 90/3/ΕΟΚ (6), αναγνώρισε ορισμένες περιοχές στο Βέλγιο ως επίσημα απαλλαγμένες από την πανώλη των χοίρων·
ότι σε ορισμένα τμήματα του εδάφους της Ιταλίας δεν έχει σημειωθεί κρούσμα πανώλης των χοίρων για διάστημα μεγαλύτερο του ενός έτους· ότι, κατά συνέπεια, τα τμήματα αυτά πληρούν τις προϋποθέσεις για να αναγνωρισθούν ως απαλλαγμένα από την πανώλη των χοίρων για τις ενδοκοινοτικές συναλλαγές νωπού κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 88/303/ΕΟΚ τροποποιείται ως εξής:
1. Στο παράρτημα Ι κεφάλαιο 5, μετά την τελευταία περίπτωση προστίθεται το ακόλουθο κείμενο:
«- Ανατολική Φλάνδρα.»
2. Στο παράρτημα ΙΙ κεφάλαιο 4, μετά την τελευταία περίπτωση προστίθεται το ακόλουθο κείμενο:
«- Arezzo, Firenze, Lucca, Pistoia και Massa Carrara (περιοχή Toscana),
- Agrigento, Caltanisseta, Catania, Enna, Messina, Palermo, Ragusa, Siracusa και Trapani (περιοχή Sicilia).»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Φεβρουαρίου 1990.

Labels: 0
6